ﷲ ރުއްސުން ލެއްވެވި އަބޫ ދަރުދާއު ވިދާޅުވިއެވެ. ﷲގެ ރަސޫލާ (ޞޢވ) ޙަދީޘްފުޅު ކުރެއްވެވިއެވެ. ދާވޫދު ޢަލައިހިއްސަލާމް ކުރެއްވެވި ދުޢާގެ ތެރޭގައި ވިއެވެ. ޔާ ﷲ! އިނބަ ﷲ ގެ ލޯބި (ލޯބިފުޅުވެވޮޑިގަތުން) މިއަޅާއަށް ދެއްވަވައިފާނދޭވެ! އިނބަ ﷲ ދެކެ ލޯބިވާ އަޅުތަކުންގެ ލޯބި މިއަޅާއަށް ދެއްވަވައިފާނދޭވެ! އަދި އިނބަ އިލާހްގެ ލޯބިވެވޮޑިގަތުމާއި ހަމައަށް ވާސިލުވެވޭފަދަ ޢަމަލެއް މިއަޅާއަށް ދެއްވަވައިފާނދޭވެ! އަދި މިއަޅާގެ އަމިއްލަ ނަފްސާއި މިއަޅާގެ އަހުލުވެރިން ދެކެ މިއަޅާ ވާ ލޯތްބަށްވުރެ، އިނބަ ﷲ ދެކެ ވާ ލޯބި މިއަޅާގެ ހިތުގައި ލޯބިވެތިކުރައްވަވައިފާނދޭވެ! އަދި ފިނި ފެން ދެކެ މިއަޅާ ލޯބިވާވަރަށްވުރެ އިނބަ ﷲ ދެކެ ވާ ލޯބި މިއަޅާގެ ހިތުގައި އިތުރުކުރައްވަވައިފާނދޭވެ!